Austin Butler

Austin Robert Butler (* 17. august 1991, Anaheim, Kalifornia, USA) je americký herec, spevák a model, známy vďaka stvárneniu Elvisa Presleyho vo filme Elvis, za ktorý získal viacero nominácii na rôzne filmové ceny, vrátane Academy Awards.

 Detstvo a mladosť 

Butler sa narodil v meste Anaheim, v štáte Kalifornia. Keď mal Butler sedem rokov, jeho rodičia sa rozviedli. Má staršiu sestru Ashley (nar. 1986), ktorá s ním účinkovala ako komparzistka v seriáli Ned's Declassified School Survival Guide. Z matkinej strany má fínskych predkov – jeho praprarodičia pochádzali z oblasti Pohjanmaa vo Fínsku a usadili sa vo Wisconsine.

K herectvu sa dostal vo veku trinástich rokov, keď ho na Orange County Fair oslovil zástupca spoločnosti pre komparzistov. Začalo ho to baviť, začal navštevovať herecké kurzy a venoval sa tomu naplno. Do siedmej triedy chodil do verejnej školy, potom prešiel na domáce vzdelávanie kvôli pracovným povinnostiam. V domácom štúdiu pokračoval do desiatej triedy a nakoniec úspešne absolvoval kalifornskú skúšku stredoškolského ekvivalentu (CHSPE).

 Kariéra 

V roku 2005 získal Butler prvú pravidelnú rolu ako komparzista v televíznom seriáli Ned’s Declassified School Survival Guide na Nickelodeone.

V roku 2007 hosťoval v televíznom seriáli Hannah Montana, po boku Miley Cyrus. 
vľavo|náhľad|247x247bod|Butler v roku 2008.
V roku 2009 si zahral s hercami ako Ashley Tisdale a Carter Jenkins v rodinnej komédii Príšerky v podkroví. V roku 2011 si opäť zahral s Ashley Tisdale, tento krát vo filme Sharpay's Fabulous Adventure. Butler vo filme získal hlavnú mužskú rolu Peytona Leverettea, ktorý sa stane láskou hlavnej postavy Sharpay.

V roku 2013 na seba upozornil úlohou Sebastiana Kydda v televíznom seriáli The Carrie Diaries, kde stvárnil charizmatického študenta a milostný objekt hlavnej postavy Carrie Bradshaw, ktorú hrala AnnaSophia Robb. Dej seriálu bol zasadený do 80. rokov a slúžil ako prequel k známemu televíznemu seriálu Sex v meste. Napriek priaznivým ohlasom bol seriál po dvoch sériách zrušený.

V roku 2014 debutoval na divadelných doskách. O rok neskôr hosťoval v televíznom seriáli Arrow. V rovnakom roku účinkoval vo filme The Intruders.

V roku 2016 bol členom hlavného obsadenia televízneho seriálu Kronika rodu Shannara.

V roku 2019 sa Butler objavil vo filme Quentina Tarantina, Once Upon a Time in Hollywood, kde stvárnil fiktívnu verziu člena Mansonovej sekty Texa Watsona. Hoci mal len obmedzený čas na plátne, jeho výkon bol označený ako intenzívny a temný. Za účasť na filme získal viacero nominácií ako člen hereckého ansámblu. V tom istom roku bol Butler obsadený do titulnej úlohy v životopisnom filme Elvis režiséra Baza Luhrmanna. Snímka mala premiéru na filmovom festivale v Cannes v roku 2022 a jeho stvárnenie Elvisa Presleyho si vyslúžilo široké uznanie od kritikov aj samotnej Presleyho rodiny. Sám Butler neskôr priznal, že šlo o najnáročnejšiu rolu jeho kariéry – počas príprav vraj takmer dva roky poriadne nespal. Za túto rolu získal nominácie na množstvo prestížnych cien, vrátane Oscara, BAFTA, Zlatého glóbu a SAG Award. Nakoniec získal Zlatý glóbus aj BAFTA. V tom istom roku hosťoval aj v relácii Saturday Night Live.

V roku 2024 účinkoval v televíznom seriáli Vládcovia nebies. V rovnakom roku účinkoval v druhej časti novodobého spracovania filmu Duna. Koncom roka 2024 bol obsadený do role Patricka Batemana, v novodobom spracovaní filmu American Psycho.

 Súkromný život 
Butler má rád hudbu – skladá, spieva a nahráva vlastné piesne. Hre na gitaru sa naučil ako trinásťročný a neskôr, v šestnástich, aj na klavír. V roku 2014 mu zomrela mama na rakovinu dvanástnika.

V súkromí bol v dlhoročnom vzťahu s herečkou Vanessou Hudgens, s ktorou tvoril pár v rokoch 2011 – 2019.

Od decembra 2021 chodil s modelkou a herečkou Kaiou Gerber (dcérou Cindy Crawford). Ich vzťah sa skončil koncom roka 2024.

 Iné projekty 

 Externé odkazy 



 Zdroj 

Kategória:Filmoví herci USA
Kategória:Televízni herci USA
Kategória:Divadelní herci USA
Kategória:Detskí herci
Kategória:Držitelia ceny Zlatý glóbus za najlepší mužský herecký výkon (dráma)
Kategória:Osobnosti USA fínskeho pôvodu
Kategória:Osobnosti z Anaheimu